Document ID: 32001R0590

Komisijas Regula (EK) Nr. 590/2001
(2001. gada 26. marts),
ar kuru atkāpjas no un kas groza Regulu (EK) Nr. 562/2000, ar ko nosaka sīki izstrādātus noteikumus Padomes Regulas (EK) Nr. 1254/1999 piemērošanai, attiecībā uz liellopu gaļas iepirkšanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1] un jo īpaši tās 38. panta 2. punktu un 47. panta 8. punktu,
tā kā:
(1) Pēdējie notikumi, kas saistīti ar govju sūkļveida encefalopātiju (BSE), ir nopietni samazinājuši patērētāju pārliecību par liellopu gaļas nekaitīgumu. Tādēļ ir strauji samazinājies liellopu gaļas patēriņš un ievērojami pazeminājušās cenas - tas var ilgt vēl kādu laiku. Tādēļ liellopu gaļas tirgus ir nopietni traucēts, un pastāv iespējamība, ka tas var sabrukt pavisam.
(2) Ņemot vērā iepriekš aprakstīto situāciju tirgū un lai palielinātu veicamo pasākumu efektivitāti, intervencē papildus jāpieņem produkti, kā noteikts Komisijas 2000. gada 15. marta Regulā (EK) Nr. 562/2000, ar ko paredz sīki izstrādātus noteikumus par Padomes Regulas (EK) Nr. 1254/1999 piemērošanu attiecībā uz liellopu gaļas iepirkšanu [2], kurā jaunākie grozījumi izdarīti ar Regulu (EK) Nr. 503/2000 [3], jāpieņem dzīvnieku liemeņi, kuru svars pārsniedz pašlaik atļauto maksimālo svaru un kurus mazā pieprasījuma dēļ glabā ilgāk nekā parasti, un, visbeidzot, lai aprēķinātu maksimālo iepirkuma cenu, jo īpaši ņemot vērā palielinātās izmaksas un samazinājušos ieņēmumus nozarē, uz laiku jākoriģē vidējās tirgus cenas pieaugums.
(3) Komisijas 1996. gada 19. aprīļa Regulā (EK) Nr. 716/96, ar ko paredz ārkārtas atbalsta pasākumus liellopu gaļas tirgum Apvienotajā Karalistē [4], kurā jaunākie grozījumi izdarīti ar Regulu (EK) Nr. 1 176/2000 [5], paredzēti īpaši pasākumi attiecībā uz Apvienotajā Karalistē audzētiem govju sugas dzīvniekiem, kas vecāki par 30 mēnešiem. Minēto pasākumu skaitā ir šādu liellopu nokaušana un pēc tam iznīcināšana. Tādēļ kastrēti dzīvnieki no Apvienotās Karalistes, kuri ir vecāki, nekā norādīts iepriekš, nav piemēroti valsts intervencei. Turklāt Komisijas Lēmumā 2000/764/EK [6] par liellopu testēšanu attiecībā uz govju sūkļveida encefalopātiju, kurā jaunākie grozījumi izdarīti ar Lēmumu 2001/8/EK [7], paredzēts vēlākais no 2001. gada 1. jūlija visus liellopus, kas vecāki par 30 mēnešiem un nokauti lietošanai pārtikā, izmeklēt ar vienu no apstiprinātajiem ātrās noteikšanas testiem, kuri uzskaitīti Komisijas Lēmuma 98/272/EK [8] IVa pielikumā. Dzīvniekus, kas nav šādi testēti, tāpēc nedrīkst pieņemt valsts intervencē, lai pēc tam realizētu tirgū.
(4) Lai šajā nopietnajā tirgus situācijā intervence varētu pilnībā darboties, jāatļauj pieņemt intervencē arī priekšējās ceturtdaļas par cenu, ko atvasina no liemeņa cenas.
(5) Regulas (EK) Nr. 562/2000 10. un 16. pantā noteikti attiecīgi piedāvājumu iesniegšanas un piegādes termiņi. Ņemot vērā valsts svētku dienas 2001. gada otrajā ceturksnī, praktisku apsvērumu dēļ jāmaina piedāvājumu iesniegšanas pēdējā diena otrajā ceturksnī un piegādes termiņš pēdējam konkursam 2001. gada pirmajā ceturksnī.
(6) Lai novērstu turpmākus tirgus traucējumus, kas varētu rasties, ja tirgū laistu lielu skaitu Kopienas izcelsmes vīriešu dzimuma dzīvnieku, kuri turēti izcelsmes saimniecībās pieprasījuma trūkuma dēļ un kuriem šajās saimniecībās vairs nav bijis barības, saskaņā ar Regulas (EK) Nr. 1254/1999 38. pantu jāparedz vajadzīgie atbalsta pasākumi un jāatļauj iepirkt šādu dzīvnieku liemeņus. Turklāt, lai novērstu to, ka iepērk gandrīz tirgum atbilstīgus dzīvniekus, jānosaka to liemeņu svara robeža, kas ir piemēroti šai sistēmai. Ja to šķirņu liellopus, kuras uzskaitītas I pielikumā Komisijas 1999. gada 28. oktobra Regulai (EK) Nr. 2342/1999, ar ko paredz sīki izstrādātus noteikumus par to, kā piemērot Padomes Regulu (EK) Nr. 1254/1999 par liellopu gaļas tirgus kopīgo organizāciju attiecībā uz piemaksu sistēmām [9], kurā jaunākie grozījumi izdarīti ar Regulu (EK) Nr. 192/2001 [10], nevar uzskatīt par gaļas šķirni, tad tie nav piemēroti šāda veida intervencei. Lai novērstu to, ka atbalstu piešķir divreiz, jāievieš tāds mehānisms, ka iepirkuma cenu pilnībā samaksā ar nosacījumu, ka ražotājs par attiecīgo dzīvnieku nav pieteicies uz īpašu piemaksu, kas minēta Regulas (EK) Nr. 1254/1999 4. pantā. Visbeidzot arī turpmāk ir vajadzīgi papildinājumi parastās intervences sistēmai vai atkāpes no tās, kā noteikts Regulā (EK) Nr. 1254/1999.
(7) Regulas (EK) Nr. 562/2000 20. pants dalībvalstīm atļauj atkaulot visu iepirkto gaļu vai daļu no tās. Pašreizējā krīzes situācijā, izvirzot prasību atkaulot visu gaļu, tiktu atbrīvota uzglabāšanas vieta, kas vajadzīga, lai uzglabātu lielus daudzumus liellopu gaļas, kuru iepirktu, un tiktu atvieglota gaļas turpmāka realizācija. Tādēļ atbilstīgi jāgroza minētais 20. pants, dodot dalībvalstīm pietiekamu laiku ieviest šo pasākumu.
(8) Tādēļ jāatkāpjas no Regulas (EK) Nr. 562/2000 vai tā jāgroza.
(9) Liellopu gaļas nozares pārvaldības komiteja tās priekšsēdētāja noteiktajā termiņā nav sniegusi atzinumu,
IR PIEŅĒMUSI ŠO REGULU.
1. pants
1. Neatkarīgi no Regulas (EK) Nr. 562/2000 4. panta 1. punkta produkti, ko var papildus iepirkt intervencē, ir šādi:
- A kategorija, O2 šķira un O3 šķira,
- Īrijā: C kategorija, O4 šķira,
- Apvienotajā Karalistē un Ziemeļīrijā: C kategorija, O4 šķira.
2. Atkāpjoties no Regulas (EK) Nr. 562/2000 4. panta 2. punkta vai papildus tam:
a) intervencē nedrīkst iepirkt šādus produktus:
i) Apvienotajā Karalistē audzētu, par 30 mēnešiem vecāku kastrētu dzīvnieku liemeņus un pusliemeņus,
ii) tādus par 30 mēnešiem vecāku kastrētu dzīvnieku liemeņus un pusliemeņus no citām dalībvalstīm, kas nav izmeklēti ar nevienu no apstiprinātajiem ātrās noteikšanas testiem, kuri uzskaitīti Lēmuma 98/272/EK IVa pielikumā;
b) piecu ribu priekšējās ceturtdaļas, ko iegūst ar taisnu cirtienu no liemeņiem vai pusliemeņiem, kas norādīti Regulas (EK) Nr. 562/2000 4. panta 2. punktā; priekšējo ceturtdaļu cenas aprēķina pēc liemeņa cenas, izmantojot koeficientu 0,80.
3. Neatkarīgi no Regulas (EK) Nr. 562/2000 4. panta 2. punkta g) apakšpunkta tajā minēto liemeņu maksimālais svars 2001. gada otrajā ceturksnī ir:
- 430 kg pirmajos divos konkursos,
- 410 kg trešajā un ceturtajā konkursā,
- 390 kg divos pēdējos konkursos.
4. Neatkarīgi no Regulas (EK) Nr. 562/2000 10. panta pirmā teikuma piedāvājumu iesniegšanas termiņš 2001. gada otrajā ceturksnī ir plkst. 12 (pēc Briseles laika) šādās dienās:
- 17. aprīlī,
- 1., 15. un 29. maijā,
- 12. un 26. jūnijā.
5. Neatkarīgi no Regulas (EK) Nr. 562/2000 16. panta 2. punkta attiecībā uz pēdējo konkursu 2001. gada martā piegādes posms beidzas 2001. gada 21. aprīlī.
6. Neatkarīgi no Regulas (EK) Nr. 562/2000 36. panta:
a) ja konkurss notiek Regulas (EK) Nr. 1254/1999 47. panta 3. punktā noteiktajā kārtībā, tad pie vidējās tirgus cenas par 100 kg liemeņa svara jāpieskaita EUR 14;
b) ja konkurss notiek Regulas (EK) Nr. 1254/1999 47. panta 5. punktā noteiktajā kārtībā, tad pie vidējās tirgus cenas par 100 kg liemeņa svara jāpieskaita EUR 7.
7. Saskaņā ar Regulu (EK) Nr. 562/2000 un šo regulu sāk arī iepirkt Kopienas izcelsmes vīriešu dzimuma dzīvnieku A kategorijas liemeņus un pusliemeņus, ja dzīvnieki ir jaunāki par 12 mēnešiem, un C kategorijas liemeņus un pusliemeņus, ja dzīvnieki jaunāki par 14 mēnešiem.
Šādā gadījumā:
- attiecīgo dzīvnieku šķirnes nav starp Regulas (EK) Nr. 2342/1999 I pielikumā uzskaitītajām šķirnēm,
- liemeņu svars ir 140 līdz 200 kg un liemeņiem nav nekādu izkropļojumu un anomāliju, un to svars atbilst dzīvnieka vecumam,
- ja intervencei piedāvā vismaz deviņus mēnešu vecu dzīvnieku liemeņus un pusliemeņus, tad izraudzītajam pretendentam izmaksājamo iepirkuma cenu par piegādāto pusliemeni samazina par EUR 68. Tomēr šo samazinājumu nepiemēro, ja sniegts pierādījums, ka par attiecīgo dzīvnieku nav iesniegts pieteikums uz īpašo piemaksu,
- piedāvātā cena neraksturo produkta kvalitāti,
- Regulas (EK) Nr. 562/2000 13. panta 3. punktu piemēro attiecībā uz iepirkšanu atbilstīgi šim punktam. Tomēr attiecībā uz citiem iepirktajiem produktiem noteiktie koeficienti var atšķirties no koeficientiem, kas noteikti saskaņā ar minēto pantu,
- nepiemēro šādus Regulas (EK) Nr. 562/2000 noteikumus:
a) 4. panta 3. punkta b) un c) apakšpunktu, izņemot noteikumus, kas attiecas uz marķējumu, ar kuru norāda kategoriju un kaušanas numuru;
b) 18. panta 3. punktu;
c) 20. pantu, ja dzīvnieki jaunāki par 12 mēnešiem;
d) 36. pantu;
e) to informāciju II pielikumā, kura attiecas uz produktu klasifikāciju.
Turklāt attiecībā uz produktiem, ko iepērk saskaņā ar šo punktu:
- neatkarīgi no Regulas (EK) Nr. 562/2000 11. panta 5. punkta a) apakšpunkta piedāvājumi jāattiecina vismaz uz 5 tonnām,
- paziņojot par piedāvājumiem Komisijai, intervences aģentūrām jānorāda attiecīgie daudzumi,
- šos produktus uzglabā viegli identificējamās partijās atsevišķi pēc konkursiem vai glabāšanas mēnešiem,
- Regulas (EK) Nr. 562/2000 31. panta 1., 2., 3. un 4. punktā paredzētos paziņojumus nosūta atsevišķi no paziņojumiem, kas vajadzīgi par citiem intervences produktiem.
2. pants
Regulas (EK) Nr. 562/2000 20. pantu aizstāj ar šādu pantu:
"20. pants
Atkaulošanas prasība
Intervences aģentūras pārbauda, vai visa iepirktā liellopu gaļa ir atkaulota."
3. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Regulas 1. pantu piemēro attiecībā uz konkursiem, kas izsludināti 2001. gada otrajā ceturksnī. Tomēr 5. punktu piemēro attiecībā uz pēdējo konkursu, kas izsludināts 2001. gada martā.
Šīs regulas 2. pantu piemēro no 2001. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 26. martā

Labels: 2
17
3
6
18